Nach zwei Stund im Bus und ere Taxifahrt quer durch d Stadt sind mir gäg de Abig ade Khaosan Road achoo. Euses Guesthouse isch noed unmittelbar dra  gsi, aber au super gläge, nur 5min vo dere bekannte Backpacker - Meile entfernt. Am erste Abig händ mir drum eusi nöcher Umgebig voller Bars, Restis und Ständ aller Art, erkundet. Am zweite Tag händ mir eus is Shopping-Mekka gstürzt...zerst is Zentrum is MBK, das isch eis vo de grösste Ichaufszentrum in BKK. Det findet mer alles, vo gfälschter Markewahr bis zu kitschige Buddhastatue. Spöter sind mir no is Panthip Plaza - de Traum vo jedem Technikfreak. Wo mir dänn d Bstellig vos Brunners (Software) erledigt  gha händ, sind au mir langsam am End gsi. Per Tuk Tuk ischs dänn wieder richtig Guesthouse zrugg gange. Für de dritti Tag hät d Maria es Sightseeingprogramm ufd Bei gstellt - was aber nach de erste Krüzig scho bachab isch...En Maa hät eus gseit, dass de Königspalast erst ab em 1 offe heg und mir am Morge besser die umliegende Sehenswürdigkeite (liegende Buddha, stehende Buddha...) sölled go besichtige. Da er eus vertrauenswürdig erschiene isch, händ mir sim Rat folge gleistet. Schnäll händ mir gmerkt, dass  mir somit d Chatz im Sack kauft händ! Zwar hät die ganz Rundfahrt nur 20 Baht kostet, defür händ mir aber no jensti Sponsore vom Tuk Tuk - Fahrer müesse bsueche. I dene Läde sind mir jedoch nur churz ine und dänn ohni öppis z chaufe grad wieder use spaziert. Zum Abschluss vom Morge händ mir d Ussicht vom Golden Mount ufd City gnosse. Nach ere Stärkig sind mir wie plant zum Bootssteg gloffe mit em Ziel: Königspalast! Doch au da hät sich d Reiseleiterin zunere stündige Bootsfahr durch Klongs überschnure lah.  Doch au de Abstecher hät sich glohnt - einersiits zum gseh wie d Lüt uf em Fluss i ihrne Hüser uf Stelze läbed und anderersiits wäg de neue Errungeschaft vom Flo - en Stohhuet (wo er sit det nüme abzieht). De Königspalast isch bi de brüetende Hitz nur halb so lustig gsi und erst no viel ztür! Bim Znacht händ mir d Qual der Wahl gha - meistens händ mir aber thai gässe! Und sogar d Maria hät sich langsam as bitzli scharfe Ässe gwöhnt.